CELEX: 62006TN0208
Language: sk
Date: 2006-08-08 00:00:00
Title: Vec T-208/06: Žaloba podaná 8. augusta 2006 – Quinn Barlo a iní/Komisia

16.9.2006   
            
            
               SK
            
            
               Úradný vestník Európskej únie
            
            
               C 224/52
            
         Žaloba podaná 8. augusta 2006 – Quinn Barlo a iní/Komisia
   (Vec T-208/06)
   (2006/C 224/108)
   Jazyk konania: angličtina
   Účastníci konania
   
      Žalobcovia: Quinn Barlo Ltd (County Cavan, Írsko), Quinn Plastics NV (Geel, Belgicko) a Quinn Plastics GmbH (Mainz, Nemecko) (v zastúpení: W. Blau, F. Wijckmans a F. Tuytschaever, advokáti)
   
      Žalovaná: Komisia Európskych spoločenstiev
   Návrhy žalobcov
   
               —
            
            
               zrušiť rozhodnutie v tej časti, v ktorej stanovuje, že žalobcovia porušili článok 81 ES a článok 53 Dohody o EHP (zrušenie článkov 1 a 2, ktoré sa vzťahujú na žalobcov),
            
         
               —
            
            
               subsidiárne zrušiť článok 2 rozhodnutia v tej časti, v ktorej sa vzťahuje na žalobcov,
            
         
               —
            
            
               ďalej subsidiárne zrušiť článok 2 rozhodnutia v tej časti, v ktorej ukladá žalobcom pokutu vo výške 9 miliónov eur a znížiť pokutu v súlade s tvrdeniami v tejto žalobe,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Žalobcovia navrhujú čiastočné zrušenie rozhodnutia Komisie K(2006)2098, konečné znenie, z 31. mája 2006 vo veci COMP/F/38.645 – Metakryláty, ktorým Komisia stanovila, že žalobcovia porušili článok 81 ES a článok 53 Dohody o Európskom hospodárskom priestore tým, že sa zúčastnili kartelu, ktorý pozostával z rokovaní o cenách, uzatváraní, vykonávaní a monitorovaní dohôd o cenách buď vo forme zvyšovania cien, alebo v stabilizácii existujúcich úrovní cien, rokovaní o uložení dodatočných poplatkov zákazníkom, výmene obchodne dôležitých a dôverných informácií o trhu a/alebo o spoločnosti a účasti na pravidelných stretnutiach a iných kontaktoch pri uskutočňovaní porušovania.
   Na podporu svojej žaloby žalobcovia uvádzajú dve námietky.
   Po prvé žalobcovia uvádzajú, že napadnuté rozhodnutie je chybné, pretože nepredkladá potrebné dôkazy o tom, že sa žalobcovia zúčastnili na jednotnom a spoločnom protisúťažnom konaní a v pokračujúcom porušovaní. Ďalej, že úloha zástupcov žalobcov v štyroch špecifických stretnutiach je vykladaná nesprávne a napriek tomu, že sa žalobcovia zúčastnili týchto štyroch stretnutí, napadnuté rozhodnutie neobsahuje dôkazy o tom, že sa žalobcovia zúčastnili akéhokoľvek konania, ktoré je v rozhodnutí charakterizované ako protiprávne.
   Po druhé sa žalobcovia odvolávajú na porušenie článku 23 ods. 3 nariadenia č. 1/2003 (1) z dôvodu nesprávneho stanovenia doby trvania uvádzaného porušovania, nesprávneho stanovenia závažnosti uvádzaného porušovania a nesprávneho stanovenia poľahčujúcich okolností.
   
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 2003, s. 1 ; Mim. vyd. 08/002, s. 205).